和李大夫西山祈雨因感張曲江故事十韻
作者：權德輿
朝代：唐

paragraphs: 亞相冠貂蟬，分憂統十聯。
火星當永日，雲漢倬炎天。
齋禱期靈貺，精誠契昔賢。
中宵出騶馭，清夜旅牲牷。
觸日看初起，隨車應物先。
雷音生絕巘，雨足晦平阡。
瀟灑四冥合，空濛萬頃連。
歌謠諠澤國，稼穡徧原田。
故事三台盛，新文六義全。
作霖應自此，天下待豐年。